Кöрткерöс районса Висер сиктын 2011 воын лоö котыртöма пöжарысь видзан отряд.

Та йылысь висьталiс Коми Республикаса Юралысь Вячеслав Гайзер, кор аддзысьлiс «Вишерскöй» СПК-са уджалысьяскöд. Кыдзи пасйис регионса Юралысь, сиктын пöжарысь видзчысян службалысь 12 морта отряд лоö лöсьöдöма «2009-2012 вояс вылö Коми Республика мутасын пöжарысь видзчысян государственнöй служба да пöжарысь видзан мукöд сикасног сöвмöдан концепция» серти.

Висер сиктын выль культура керка стрöитöм йылысь юалöм вылö вочавидзигöн В.Гайзер висьталiс, мый тшöктас республикаса культура министерстволы видзöдлыны, кыдзи пыртны тайö корöмсö 2011-2016 вояс вылö «Культура» республиканскöй торъя мога уджтасö.

СПК-са уджалысьяслы окота вöлi тöдны, лоас-ö республикаса сьöмкудйысь отсöгыс овмöдчöминпытшса туйяс дзоньталöм вылö? Меставывса сьöмкудйын та вылö позянлуныс абу. Регионса Юралысь вочавидзис, мый 2011 восянь тайö туйяссö сетöны «Кöрткерöс» МР МЮ-лöн киö. Тайö сетöм вылас лоö артыштöма лöсялана сьöм Коми Республикаса сьöмкудйысь субсидияöн. Таысь кындзи, эскöдiс Вячеслав Гайзер, регионса туй агентство öнi лöсьöдö муниципальнöй туйяс видзöм да дзоньталöм вылö торъя нормативъяс, мый серти меставывса асвеськöдлан органъяс матысса воясö серпассö вермасны бурмöдны.